C 100/34
RO
Jurnalul Oficial al Uniunii Europene
16.3.2023
3.7.
CESE observă că competitivitatea sectorului este influențată în mod direct de Pactul verde european, dat fiind că reprezintă o schimbare de paradigmă pentru întregul sector de transporturi pe apă.
Punerea sa în aplicare va duce la acceptarea mai rapidă a combustibililor și tehnologiilor alternative.
Cu toate acestea, CESE subliniază că infrastructura limitată și disponibilitatea limitată a combustibililor alternativi împiedică o schimbare mai rapidă și, ca atare, solicită investiții imediate în acest sens, de exemplu prin crearea unui fond maritim specific al UE.
Ar trebui luate în considerare trăsăturile specifice ale fiecărui tip de navă, cu foi de parcurs specifice pentru sisteme de propulsie, combustibili și tehnologii cu emisii zero.
3.8.
CESE este îngrijorat de barierele comerciale din Asia în calea întreprinderilor europene și cere ca actualele și viitoarele acorduri bilaterale și de liber schimb și parteneriatele economice să fie actualizate cu clauze care să asigure accesul liber pe piață pentru întreprinderile maritime din UE, să interzică barierele comerciale, să solicite reciprocitate și să asigure diligența necesară.
3.9.
CESE consideră că discuțiile și acordurile internaționale reprezintă cea mai bună cale de urmat împotriva protecționismului comercial și solicită CE să își intensifice eforturile internaționale pentru a se ajunge la reguli mondiale.
Ca alternativă, CE trebuie să aplice acțiuni unilaterale – atât timp cât este necesar – pentru a crea un efect de levier asupra concurenților săi internaționali.
CESE consideră că este o prioritate absolută să se contracareze subvenționarea din surse străine și prețurile prejudiciabile.
3.10.
Industria TM este o piatră de temelie pentru economia albastră a Europei, dat fiind că construiește și modernizează nave, structuri și tehnologii, de exemplu pentru dezvoltarea unei flote de pescuit ecologice, a energiei regenerabile marine, a acvaculturii și a mineritului marin de adâncime.
Pentru a atinge obiectivele Pactului verde european, UE va trebui să-și sporească în mod semnificativ capacitatea industrială pentru energie din surse regenerabile marine offshore și pentru alți combustibili alternativi.
Altfel, UE va trebui să se bazeze pe capacități externe pentru a dezvolta această piață strategică și pentru a-și atinge propriile obiective ale Pactului verde european.
Pentru a evita acest risc, CESE solicită CE să includă imediat sectorul TM strategic și activitățile sale în infrastructura critică.
3.11.
Comitetul este ferm convins că poziția de lider economic a UE poate fi realizată doar prin instalații puternice de producție pe teritoriul UE, deoarece aceasta este singura posibilitate de a asigura o dezvoltare economică și socială durabilă, a prezerva apărarea și autonomia maritimă strategică a UE, a menține siguranța cetățenilor UE, asigurându-le locurile de muncă.
De asemenea, CESE solicită un program specific și stimulente pentru producătorii care doresc să-și relocalizeze unitățile de producție în UE (relocalizare).
4.
Ocuparea forței de muncă și competențele 4.1.
Sectorul TM generează aproximativ un milion de locuri de muncă în regiunile maritime din întreaga Europă (8).
4.2.
Adoptarea înverzirii și digitalizării și adoptarea de tehnologii revoluționare necesită o specializare a forței de muncă.
În acest scop, CESE îndeamnă CE și statele membre să elaboreze și să pună imediat în aplicare programe la scară largă de recalificare, perfecționare și EFP, printr-o evaluare a programelor și certificarea competențelor dobândite, cu implicarea deplină a partenerilor sociali și a mediului universitar.
CESE solicită și sprijin financiar concret pentru Pactul UE pentru competențe și campanii specifice care să sporească atractivitatea sectorului, inclusiv pentru femei și tineri, precum și pentru persoanele cu handicap și competențe speciale.
De asemenea, CESE subliniază că sectorul TM necesită lucrători cu competențe sporite în domeniile următoare: robotică, IA, securitate cibernetică, senzori, automatizare și imprimare 3D, precum și ingineri cu înaltă calificare, pe lângă nevoia acută de muncitori a sectorului (de exemplu, sudori, electricieni, instalatori de țevi).
4.3.
Întreprinderile europene îndeplinesc cele mai înalte standarde sociale internaționale, în deplină conformitate cu legislația UE și cu normele OIM.
CESE recunoaște activitatea întreprinderilor europene în ceea ce privește conducerea și ridicarea standardelor internaționale în domeniul muncii și importanța unor condiții bune de muncă, a unor salarii decente și a securității sociale pentru mâna de lucru din acest sector și solicită intensificarea eforturilor de creare și consolidare a comitetelor europene de întreprindere.
În plus, CESE reiterează necesitatea ca lucrătorii detașați în alt stat membru să beneficieze de un set de drepturi fundamentale în vigoare în statul membru gazdă, în conformitate cu Directiva privind detașarea lucrătorilor.
(8)
O viitoare politică industrială europeană în domeniul tehnologiei maritime.